Tarybos reglamentas (EB) Nr. 2596/2000
2000 m. lapkričio 27 d.
iš dalies keičiantis Reglamentą (EB) Nr. 974/98 dėl euro įvedimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 123 straipsnio 5 dalį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Europos Centrinio banko nuomonę [3],
kadangi:
(1) 1998 m. gegužės 3 d. Tarybos reglamentas (EB) Nr. 974/98 dėl euro įvedimo [4] numato euro įvedimą vietoje valiutų tų valstybių narių, kurios įvykdė būtinas sąlygas bendrai valiutai įvesti Bendrijai pradėjus trečią Ekonominės ir pinigų sąjungos etapą. Šiame reglamente taip pat pateikiamos taisyklės, taikomos šių valstybių narių nacionalinės valiutos vienetams pereinamuoju laikotarpiu, kuris baigiasi 2001 m. gruodžio 31 d., bei banknotų ir monetų taisyklės.
(2) Vadovaujantis Sutarties 121 straipsnio 4 dalimi, 1998 m. gegužės 3 d. Tarybos sprendime 98/317/EB [5] nurodyta, kad Graikija neįvykdė būtinų sąlygų bendrai valiutai įvesti.
(3) Vadovaujantis pagal Sutarties 122 straipsnio 2 dalį priimtu 2000 m. birželio 19 d. Tarybos sprendimu 2000/427/EB dėl bendros valiutos įvedimo Graikijoje 2001 m. sausio 1 d. [6], šiuo metu Graikija atitinka visas būtinas sąlygas, ir Graikijai taikoma nukrypti leidžianti nuostata turėtų būti panaikinta nuo 2001 m. sausio 1 d.
(4) Įvedus eurą Graikijoje, reikia išplėsti euro įvedimo nuostatų, taikomų valstybėse narėse, kuriose euro buvo įvestas Bendrijai pradėjus trečią Ekonominės ir pinigų sąjungos etapą, taikymą Graikijoje.
(5) Valstybėse narėse, kurių valiuta keičiama į eurą Bendrijai įžengus į trečią Ekonominės ir pinigų sąjungos etapą, "nacionalinės valiutos vienetų" apibrėžimas turėtų reikšti valstybės narės valiutos vienetą, apibrėžtą prieš pat euro įvedimą šioje valstybėje narėje.
(6) Pereinamojo laikotarpio nuostatos dėl Graikijos taikomos nuo 2001 m. sausio 1 d.,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 974/98:
1) 1 straipsnis keičiamas taip:
a) pirmoje įtraukoje tarp žodžių "Vokietija" ir "Ispanija" įterpiamas žodis "Graikija";
b) trečios įtraukos pabaigoje pridedami tokie žodžiai "arba vadovaudamasi šio straipsnio 5 dalimi";
c) penktos įtraukos pabaigoje pridedami tokie žodžiai "arba, prireikus, dieną prieš įvedant eurą vietoj valstybės narės, įvedančios eurą vėliau, valiutų vienetus";
2) 2 straipsnio pirmas sakinys pakeičiamas taip:"Nuo 1999 m. sausio 1 d. euro tampa dalyvaujančių valstybių narių, išskyrus Graikiją, valiuta. Euro tampa Graikijos valiuta nuo 2001 m. sausio 1 d.";
3) 9 straipsnio pabaigoje pridedama: "arba Graikijos atveju iki 2000 m. gruodžio 31 d. imtinai".
2 straipsnis
Šis reglamentas įsigalioja 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse vadovaujantis Europos bendrijos steigimo sutartimi.
Priimtas Briuselyje, 2000 m. lapkričio 27 d.